Here is a page extracted from Wikipedia that may contain CSS, HTML, and a lot of unformatted text.

Title: ياعنكبوتة
Content: "يا عنكبوتة"  هيا قصيدة بالعامية المصرية للشاعر المصري الكبير عبد الرحمن الابنودى.

الكلمات:

يا عنكبوتة كملي عشك

لا حد حيزيحك

ولا يهشك

لمي مهاجرينك

وثبتي دينك

اتمطعي

وخدينا فى وشك

بلاد بلا عزة

ممكن تجيبي اجلها من هزة

بلا ضفة

بلا غزة

بالدم رشي اللي بماء رِِشك

وكملي عشك

لمي مهاجرينك

ولو ملايين

يا عنكبوتة

احنا مش فاضيين

مدي الخيوط خيط خيط

واكسي كل الحيط

نامي بأمان

واتمطعي بفرشك

من وشنا ما بنسمعوش وشك

لمي مهاجرينك

وتعاليلي

لا تهم تباريري وتعاليلي

انا فى الخلا بنفخ شعاليلي

اوزن قوافي وتفاعيلي

اغش نفسي وعمري ما اغشك

واحش روس اهلي ولا احشك

حتعيشي ابد الدهر

حتوحديها انتي نهر ونهر

نشي اللي ما قدروش على نشك

انا زي ما بعت السنين الخرس

ورضيت بربع الربع خمس الخمس

مجاني حوهبلك عيون القدس

مين اللي سألك تتركي عرشك؟

طب دحنا خدامك

في النوم بنوحيلك باحلامك

واحنا اللي بنحققها قدامك

اسف..

سكوتي ممكن  دوشك

فتربصي بينا ولا يهمك

دمنا فدى دمك

وبعترينا واحنا بنلمك

ولو تحاصرك الامم

ويكتفوكي بالتهم

احنا سبيلك للخلاص فى الكون

لما تضيق ..

دايما بيطلع مننا مجنون

يهتف يعيش صهيون

ونغش بعضينا ولا نغشك

بالعكس

بندلع

وبنهشك

ناكل فى بعض

فيتملي كرشك

وقرشنا بثانية يصير قرشك

يا عنكبوتة

انتي

وزعيقنا

واصواتنا

ودم احياءنا وامواتنا

هدي عشوشنا

وكملي عشك

لا حد حيزيحك

ولا يهشك

لا حد حيزيحك

ولا يهشك

شعر مصرى
اشعار عبد الرحمن الابنودي